Diari Oficial de la Generalitat Valenciana


Sumari del DOGV 6277, del 28-05-2010 (2010/6060)

RESOLUCIÓ de 24 de maig de 2010, del director general de l'esport i director del Consell Valencià de l'Esport, per la qual s'establix el calendari i procediment dels processos electorals de les federacions esportives de la Comunitat Valenciana de l'any 2010.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6277

Data del DOGV
:   28-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6060


Data del document
:   24-05-2010

Organisme emissor
:   Consell Valencià de l'Esport

Tipus de document
:   Resolució

Correcció d'errades

 Descriptors 

:   * Consell Valencià de l'Esport
    * eleccions
    * associació
    * esport
    * organització esportiva

RESOLUCIÓ de 24 de maig de 2010, del director general de l'esport i director del Consell Valencià de l'Esport, per la qual s'establix el calendari i procediment dels processos electorals de les federacions esportives de la Comunitat Valenciana de l'any 2010. [2010/6060]
Norma 1. Objecte
Norma 2. Reglament electoral
Norma 3. La comissió gestora
Norma 4. Contingut del reglament electoral
Norma 5. Dates hàbils i inhàbils
Norma 6. La junta electoral federativa. Composició, funcionament i competències
Norma 7. El Comité Valencià de Disciplina Esportiva
Norma 8. Publicitat i difusió de les eleccions
Norma 9. Anunci del Consell Valencià de l'Esport
ELECCIONS A L'ASSEMBLEA GENERAL
Norma 10. Cens electoral
Norma 11. Confecció, exposició i reclamacions al cens electoral
Norma 12. Circumscripcions electorals i nombre de membres de l'assemblea
Norma 13. Distribució de l'assemblea
Norma 14. Calendari d'eleccions a l'assemblea general
Norma 15. Presentació i proclamació de candidatures a membre de l'assemblea general
Norma 16. Requisits per a ser elector o electora
Norma 17. Requisits per a ser elegible
Norma 18. Interventors o interventores
Norma 19. Composició de les meses electorals
Norma 20. Competències de les meses electorals
Norma 21. Constitució de les meses electorals
Norma 22. Funcionament de les meses electorals
Norma 23. Escrutini en les meses electorals
Norma 24. Documentació electoral
Norma 25. Sistema de votacions per a elecció de l'assemblea general
Norma 26. Empats en les votacions
Norma 27. Vacants en l'assemblea general
Norma 28. Vot per correu
Norma 29. Reclamacions als resultats de les votacions
ELECCIONS A PRESIDENT O PRESIDENTA
Norma 30. Calendari electoral
Norma 31. Cens electoral per a l'elecció de president o presidenta
Norma 32. Requisits per a ser elector o electora i elegible
Norma 33. Presentació i proclamació de candidatures
Norma 34. Mesa electoral
Norma 35. Sistema de votacions per a l'elecció de president o presidenta
Norma 36. Vot per correu i delegació de vot
Norma 37. Proclamació del president o presidenta
Norma 38. Falta de candidatures
Norma 39. Intervenció excepcional del Consell Valencià de l'Esport
Norma 40. Termini de recepció de reclamacions
Norma 41. Legislació supletòria
Norma 42. Protecció de dades de caràcter personal
DISPOSICIONS FINALS
La Llei 4/1993, de 20 de desembre, de la Generalitat, de l'Esport de la Comunitat Valenciana, conceptua a les federacions esportives com a associacions privades sense ànim de lucre, amb personalitat jurídica i capacitat d'obrar, atribuint-los per delegació funcions públiques de caràcter administratiu. També regula la seua estructura interna, establint com a òrgans mínims de representació i govern, l'assemblea general, la presidència i la junta directiva.
Esta llei establix que l'elecció de l'assemblea general s'efectuarà per mitjà de sufragi lliure, igual, directe i secret, entre les persones federades que componen tots els estaments de la seua modalitat esportiva, d'acord amb els percentatges que reglamentàriament s'establisquen; i l'elecció del president o presidenta per mitjà de sufragi lliure, igual i secret, per i entre les persones que componen l'assemblea general.
Així mateix, l'article 37 de la Llei 4/1993 establix en el seu apartat 2 que «per a l'elecció dels seus òrgans, les federacions esportives realitzaran els seus processos electorals d'acord amb el seu propi reglament electoral, dins dels terminis i d'acord amb la normativa que a este efecte dispose l'administració esportiva autonòmica».
D'altra banda, el Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana (DOGV núm. 3246 de 20.05.1998), desenvolupa l'organització i funcionament d'estes, indicant que l'assemblea general i el president o presidenta seran triats amb caràcter ordinari cada quatre anys, coincidint amb la meitat dels períodes olímpics.
L'experiència acumulada respecte dels problemes més habituals sorgits en la celebració de les anteriors eleccions aconsella publicar la present resolució, la principal intenció de la qual és aclarir totes aquelles qüestions que puguen influir més directament per a garantir els drets de les persones participants en este tipus de processos electorals.
La present resolució introduïx novetats i aclariments exigits per la pràctica i experiència anterior, i aclarix algunes competències ja existents, amb una redacció que procura evitar dubtes en la seua interpretació. Com a novetats més importants cal destacar la necessitat tindre llicència en la temporada actual i haver-la tingut també en la temporada anterior per a ser elector o electora i elegible. A més, el vot presencial anul·la el vot per correu. També es concreta amb major detall les funcions que pot exercir la comissió gestora durant el període transitori de les eleccions, s'amplia la possibilitat de ser elector o electora a les persones que tinguen complits els 16 anys el dia de les eleccions a l'assemblea general, i, finalment, es dóna un impuls a la utilització de les pàgines web de les federacions esportives i del Consell Valencià de l'Esport per a una major difusió del procés electoral.
Per tot això, i fent ús de les atribucions conferides per la Llei 3/2006, de 12 de maig, de la Generalitat, de Creació del Consell Valencià de l'Esport, resolc:
Establir el calendari i procediment per a la realització dels processos electorals de les federacions esportives de la Comunitat Valenciana de l'any 2010, que s'ajustarà a les normes següents:
Norma 1. Objecte
1.1. L'objecte de la present resolució és la regulació dels processos electorals de les federacions esportives de la Comunitat Valenciana per a l'elecció de l'assemblea general i president o presidenta l'any 2010.
1.2. Les federacions esportives constituïdes i inscrites en el Registre d'Entitats Esportives de la Comunitat Valenciana hauran de procedir a la convocatòria d'eleccions de la seua assemblea general i president o presidenta, en els termes que preveuen els seus respectius reglaments electorals i de conformitat amb les normes i terminis establits en la present resolució.
1.3. Les federacions que es constituïsquen després de l'entrada en vigor d'esta resolució s'ajustaran a esta normativa en els seus processos electorals.
1.4. Així mateix, es regularan pel que disposa esta resolució, en allò que siga aplicable, les mocions de censura que es plantegen fins a la següent convocatòria d'eleccions federatives.
1.5. Les federacions esportives de la Comunitat Valenciana hauran de tindre finalitzats els seus processos electorals abans del 31 de desembre de 2010.
Norma 2. Reglament electoral
2.1. Les federacions esportives de la Comunitat Valenciana disposaran obligatòriament d'un reglament electoral que es sotmetrà als seus estatuts i a allò que disposa esta resolució, i que haurà d'estar aprovat abans d'iniciar-se el procés electoral.
2.2. Les federacions esportives de la Comunitat Valenciana presentaran el seu projecte de reglament electoral abans del 10 de juny de 2010 al Consell Valencià de l'Esport per al seu informe favorable. El Consell Valencià de l'Esport informarà si el projecte presentat està redactat d'acord amb la legalitat. En cas afirmatiu, ho comunicarà a la federació per a la seua aprovació per l'assemblea general. En cas contrari, es requerirà a la federació esportiva perquè esmene els defectes detectats en el termini màxim de deu dies naturals.
2.3. Els presidents o presidentes de les federacions convocaran a la seua respectiva assemblea general, que haurà de reunir-se amb caràcter extraordinari, com a màxim, el dia 30 de juny de 2010, per a aprovar el reglament electoral, triar per sorteig la junta electoral federativa i procedir a la dissolució de l'assemblea general.
2.4. Les federacions comunicaran al Consell Valencià de l'Esport la data de celebració de l'assemblea general extraordinària en el termini màxim de 48 hores des de la seua convocatòria. L'acta de l'assemblea haurà de remetre's al Consell Valencià de l'Esport en el termini dels tres dies següents a la celebració de l'assemblea.
2.5. Després de la dissolució de l'assemblea general, la junta directiva passarà a constituir-se en comissió gestora.
2.6. En cas que l'assemblea general introduïsca modificacions en el reglament electoral, estes hauran de presentar-se novament davant del Consell Valencià de l'Esport, en el termini de tres dies, per a la seua aprovació, quedant autoritzada la comissió gestora per a fer les adaptacions que li indique aquell, en el cas que alguna modificació no anara ajustada al dret.
Norma 3. La comissió gestora
3.1. La comissió gestora serà l'òrgan encarregat d'administrar i gestionar la federació durant el procés electoral. No podrà realitzar actes que directament o indirectament, mediata o immediatament, induïsquen o condicionen el sentit del vot dels electors o electores i hauran d'observar els principis d'objectivitat, transparència del procés electoral i igualtat entre els actors electorals. Estes previsions seran aplicables a l'activitat desenvolupada pel personal de la federació i per la resta d'òrgans federatius durant el procés electoral.
3.2. Són funcions de la comissió gestora les següents:
3.2.1. Remetre al Consell Valencià de l'Esport el reglament electoral una vegada aprovat per l'assemblea general.
3.2.2. Proporcionar a la junta electoral federativa els recursos humans i materials a l'abast de la federació, a fi d'aconseguir una difusió suficient del procés electoral, incloent necessàriament un fax, plenament operatiu, per a la recepció i remissió de documentació electoral.
3.2.3. Arbitrar un sistema de comunicació amb els clubs que assegure la constància de la recepció per estos de tots els documents corresponents al procés electoral. Serà obligatòria l'exposició dels dits documents al tauler d'anuncis de la federació.
3.2.4. Difondre la convocatòria d'eleccions i el procés electoral, sense perjuí de les competències que ostenta la junta electoral federativa.
3.2.5. Col·laborar i remetre amb la major diligència la informació i documentació que els siga requerida per la junta electoral federativa.
3.3. Les persones que formen part de la comissió gestora cessaran obligatòriament amb el nomenament del nou president o nova presidenta.
Norma 4. Contingut del reglament electoral
4.1. El reglament electoral, a més de regular el nombre de membres de l'assemblea general, haurà de regular també les qüestions següents:
a) Requisits per a ser elector o electora i elegible.
b) Circumscripcions electorals.
c) Requisits, terminis, presentació i proclamació de candidatures.
d) Sistema de votacions.
e) Composició, forma de constitució, funcionament i competències de les meses electorals.
f) Composició, forma de constitució, funcionament i competències de la junta electoral federativa.
g) Vot per correu.
h) Calendari electoral.
i) Cens electoral.
j) Composició de l'assemblea i distribució dels seus membres per estaments, circumscripcions i, en el cas de la Federació de Futbol de la Comunitat Valenciana, modalitats.
k) Ubicació dels llocs d'exposició del cens, candidatures, meses electorals i junta electoral federativa.
l) Règim de presentació de recursos i reclamacions, i procediment de resolució d'estos.
4.2. El contingut del reglament electoral haurà de referir-se tant a les eleccions a l'assemblea general com a l'elecció a president o presidenta.
4.3. La regulació de les qüestions relatives als apartats h), i), j), k) i l) i qualssevol altres qüestions que siguen específiques de cada federació es presentaran en forma d'annexos al reglament electoral.
Norma 5. Dates hàbils i inhàbils
5.1. En el procés electoral seran considerats inhàbils, a l'efecte de còmput de terminis del calendari i presentació de recursos o reclamacions, els dissabtes, diumenges i festius, així com el mes d'agost.
5.2. El dia fixat per a l'elecció de membres de l'assemblea general haurà de ser, preferentment, dissabte, diumenge o festiu, i serà incompatible amb la celebració de competicions oficials de la federació.
5.3. El dia fixat per a l'elecció a president o presidenta haurà de ser, preferentment, dissabte, diumenge o festiu, i, si és el cas, compatible amb les competicions oficials de la federació.
5.4. Als efectes del calendari electoral, només es computaran com a dies festius els indicats en el calendari laboral de l'any 2010, aprovat pel Decret 201/2009, de 6 de novembre, del Consell (DOCV núm. 6140 de 09.11.2009).
Norma 6. La junta electoral federativa. Composició, funcionament i competències
6.1. La junta electoral federativa és l'òrgan independent encarregat d'impulsar el procés electoral i de vetlar pel seu correcte desenvolupament, garantint en última instància federativa l'ajust al dret del procés electoral. Estarà integrada per tres membres, triats per sorteig en l'assemblea general extraordinària en què s'aprove el reglament electoral, entre persones que hauran de complir els requisits següents:
a) Figurar en el cens electoral en els estaments de persones físiques o ser membre d'un club o entitat que figure en el cens.
b) Ser major de 18 anys.
c) Tindre el títol de batxillerat superior o equivalent.
d) Presentar la seua sol'licitud per a ser membre de la junta electoral davant de la federació corresponent.
e) No haver ostentat càrrec federatiu ni haver sigut membre de la junta directiva durant el present mandat.
f) No ser membre de la comissió gestora.
6.2. Si algun membre de la junta electoral federativa, ja siga titular o suplent, pretenguera concórrer com a candidat o candidata a les eleccions a l'assemblea general, haurà de cessar com a membre de la junta electoral federativa en els dos dies següents a la convocatòria d'eleccions. Transcorregut el dit termini no s'admetrà posteriorment la seua dimissió a l'efecte de ser elegible.
6.3. Els membres de la junta electoral federativa no podran ser membres de la junta directiva durant tot el període del seu mandat.
6.4. Des de la data d'entrada en vigor d'esta resolució i fins al dia anterior a la celebració de l'assemblea general extraordinària prevista en la norma 2.3, les persones que reunisquen els anteriors requisits podran presentar la seua sol·licitud per a ser membres de la junta electoral federativa.
6.5. D'entre les sol·licituds presentades que reunisquen els requisits previstos en esta norma, es triaran per sorteig tres membres de la junta electoral federativa i es designaran a més com a suplents, seguint l'orde cronològic de la seua extracció, totes aquelles persones que hagueren presentat la seua candidatura a la junta electoral federativa, per a casos de malaltia, defunció, renúncia o qualsevol altra causa excepcional.
6.6. En el cas que no s'hagueren presentat candidats ni candidates que feren possible el compliment del que disposen els paràgrafs anteriors, podran ser directament designats per l'assemblea general, amb la proposta prèvia de qualsevol membre de l'assemblea, d'entre les persones que figuren en el cens electoral i estiguen domiciliades en la circumscripció electoral de la seu oficial de la federació autonòmica. Estes persones hauran de complir els requisits establits en la norma 6.1, a excepció de presentar la sol·licitud, que hauran de substituir per l'acceptació del seu càrrec com a membre de la junta electoral federativa, havent d'acceptar o rebutjar el càrrec en el termini màxim d'un dia. Si hi haguera més de tres propostes, la designació es farà per sorteig.
En el cas que les persones designades per l'assemblea general no accepten el seu càrrec o, havent acceptat, dimitisquen totes les persones titulars i suplents, caldrà ajustar-se allò disposat en la norma 39 d'esta resolució.
6.7. La designació de components de la junta electoral federativa podrà ser impugnada, en el termini de cinc dies hàbils, des del seu nomenament o acceptació del càrrec, davant del Comité Valencià de Disciplina Esportiva. Transcorregut este termini la composició de la junta electoral federativa tindrà caràcter ferm.
6.8. Els membres de la junta electoral federativa triaran, d'entre ells i elles, un president o presidenta i un secretari o secretària. De no haver-hi acord, els càrrecs es designaran per sorteig.
6.9. La junta electoral federativa podrà sol·licitar a la comissió gestora estar assistida per una persona llicenciada en Dret.
6.10. La composició de la junta electoral federativa es comunicarà al Consell Valencià de l'Esport en el termini dels tres dies següents a la seua elecció o designació, incloent les persones titulars i suplents.
6.11. La junta electoral federativa vetlarà pel bon orde del procés electoral, i coneixerà i resoldrà les reclamacions i incidències que es produïsquen durant el mateix. Les seues funcions són:
- Resoldre les reclamacions i recursos sobre el cens electoral
- Admetre, proclamar i publicar les candidatures presentades
- Designar les meses electorals.
- Nomenar l'empleat o empleada de la federació esportiva autonòmica i els empleats o empleades de les seues delegacions territorials.
- Acreditar els interventors o interventores i comunicar la dita acreditació a les meses electorals i als empleats o empleades federatius.
- Resoldre les impugnacions, reclamacions, peticions i recursos que se li presenten contra les decisions de la mesa electoral i contra les seues pròpies decisions.
- Homologar paperetes de vot, sobres i documents anàlegs.
- En el vot per correu: anotació, certificació, etc.
- Resoldre sobre les baixes i altes d'assembleistes durant el període del seu mandat.
- Determinar la validesa de les mocions de censura que es susciten durant el seu mandat.
- Qualsevol altra qüestió que afecte directament la celebració de les eleccions i els seus resultats.
6.12. Per a la vàlida constitució de la junta electoral federativa es requerirà, almenys, la presència de dos dels seus membres. Les decisions de la junta electoral federativa es prendran per majoria de vots, tenint el president o presidenta vot de qualitat en cas d'empat, i es publicaran al tauler d'anuncis de la seu oficial de la federació i de les delegacions federatives, així com en les delegacions territorials del Consell Valencià de l'Esport.
A més, per a la seua major difusió, la junta electoral federativa podrà remetre les decisions que crega oportunes al Consell Valencià de l'Esport, per a la seua publicació en la pàgina web d'este.
6.13. La junta electoral federativa està obligada a resoldre en tot cas, sense possibilitat d'al·legar ignorància o falta de coneixements tècnics. En tots els tràmits del procés electoral en què haja d'actuar la junta electoral federativa es prendrà la corresponent acta, que serà signada com a mínim pel president o presidenta i el secretari o secretària.
6.14. La junta electoral federativa haurà de conservar tota la documentació relativa al procés electoral fins a la finalització total d'este.
6.15. L'exercici de funcions per la junta electoral federativa tindrà lloc en la seu de la federació esportiva.
En el cas que la seu de la federació estiguera tancada, no disposara dels mitjans materials necessaris per al funcionament normal de la junta o concorreguera una altra causa de caràcter excepcional, la junta electoral federativa podrà realitzar les seues funcions en altres locals per acord unànime dels seus membres.
6.16. La duració de l'exercici de funcions de la junta electoral federativa serà de quatre anys, i actuarà com a tal en tots els processos electorals o mocions de censura que afecten el president o presidenta o vacants de membres de l'assemblea general que es produïsquen durant eixe període.
6.17. La comissió gestora de la federació esportiva que es trobe en un procés electoral haurà de proporcionar a la junta electoral federativa els recursos humans i materials a l'abast de la federació, a fi d'aconseguir una difusió suficient del procés electoral, incloent necessàriament un fax, plenament operatiu, per a la recepció i remissió de documentació electoral.
6.18. La comissió gestora, durant el període d'eleccions, o la junta directiva, durant la resta del mandat, en els casos de mocions de censura i baixes o substitucions de membres de l'assemblea general, ha de col·laborar i remetre amb la major diligència la informació i documentació que li siga requerida per la junta electoral federativa.
6.19. Contra les decisions de la junta electoral federativa es podrà interposar recurs davant del Comité Valencià de Disciplina Esportiva en els terminis previstos en el calendari electoral.
Norma 7. El Comité Valencià de Disciplina Esportiva
7.1. El Comité Valencià de Disciplina Esportiva, d'acord amb l'article 83 de la Llei de l'Esport de la Comunitat Valenciana, té competències per a conéixer i resoldre els recursos que s'interposen contra les decisions de les juntes electorals federatives i les seues decisions esgoten la via administrativa.
7.2. Els membres del Comité Valencià de Disciplina Esportiva no podran formar part de cap junta electoral federativa, ser assessors o assessores d'estes, ni candidats o candidates a membre de cap assemblea general.
7.3. El termini per a presentar recursos electorals davant del Comité Valencià de Disciplina Esportiva serà el que es fixe en el calendari de cada reglament electoral.
7.4. El Comité Valencià de Disciplina Esportiva té la seua seu a València, carrer Professor Beltrán Báguena núm. 5, planta 3ª, telèfon 832973958 i fax 192818275.
Norma 8. Publicitat i difusió de les eleccions
8.1. La comissió gestora de la federació esportiva haurà de remetre a totes les entitats esportives que figuren en el cens electoral la convocatòria d'eleccions i el calendari electoral per a la seua exposició pública en la seu social de cada club o entitat federada, una vegada aprovat definitivament el reglament electoral.
8.2. La junta electoral federativa haurà de facilitar a cada candidat o candidata que ho sol·licite, i que haja sigut proclamat o proclamada provisionalment per esta, per a la seua campanya electoral, una còpia del cens del seu estament i circumscripció corresponent, bé en llistats o bé en suport apte per al seu tractament informàtic, incorporant, si fóra possible, els domicilis de les persones censades. En cas d'impossibilitat de proporcionar el domicili, els candidats o candidates podran presentar davant de la junta electoral federativa la documentació que desitgen remetre als electors o electores, junt amb els sobres i segells corresponents, perquè la comissió gestora remeta la dita documentació. La comissió gestora acreditarà fefaentment al candidat o candidata i a la junta electoral federativa l'enviament d'esta en el termini màxim de 48 hores.
8.3. Tota la informació que facilite la junta electoral federativa haurà de ser utilitzada exclusivament pels candidats o candidates per als fins electorals previstos en la present resolució.
8.4. Sense perjuí del compliment de les obligacions formals i materials establides en esta resolució, aquelles federacions que disposen de pàgina web podran inserir en esta el cens electoral, el calendari electoral i el reglament electoral, si això fóra possible.
8.5. La campanya electoral acabarà a les zero hores del dia de les votacions, per la qual cosa a partir d'eixe moment els candidats o candidates no podran fer cap tipus de campanya.
Norma 9. Anunci del Consell Valencià de l'Esport
El Consell Valencià de l'Esport publicarà en la seua pàgina web un anunci de les eleccions federatives. A este efecte, la comissió gestora, dins dels tres dies següents a la convocatòria, remetrà al Consell Valencià de l'Esport per mitjà de correu electrònic les dades següents: federació convocant, data de la convocatòria, llocs on estiga exposada la convocatòria, dia d'inici efectiu del procés electoral, calendari electoral, horari d'obertura dels llocs on estiga exposat i termini d'impugnacions.
El Consell Valencià de l'Esport facilitarà a la federació el document de l'anunci per a emplenar i enviar dins del termini establit en el paràgraf anterior.
Tots els enviaments de documents i comunicacions que es requerisquen en esta resolució, entre les federacions esportives i el Consell Valencià de l'Esport, es realitzaran al compte de correu d'este hsbvauezjnkvxzugdsen@hdp.jv.
ELECCIONS A L'ASSEMBLEA GENERAL
Norma 10. Cens electoral
10.1. El cens de les eleccions a l'assemblea general contindrà la relació de totes les persones que tinguen la condició d'electors o electores d'acord amb la norma 16 de la present resolució, i estarà integrat pels estaments següents:
1. Entitats esportives. Les entitats esportives que a la data de publicació de la present resolució en el Diari Oficial de la Comunitat Valenciana (DOCV) complisquen els dos requisits següents:
a) Estar inscrita o anotada en el Registre d'Entitats Esportives de la Comunitat Valenciana, i
b) Estar adscrita a la federació corresponent, a través de llicència o inscripció en vigor, a la data de la publicació d'esta resolució, i haver estat adscrita en la temporada esportiva o any esportiu anterior.
2. Esportistes. Tindre complits 16 anys el dia de les eleccions a l'assemblea general, tindre llicència en vigor per este estament, a la data de la publicació d'esta resolució, i haver-la tingut també en la temporada esportiva o any esportiu anterior per qualsevol estament i circumscripció.
3. Tècnics-entrenadors o tècniques-entrenadores. Tindre complits 16 anys el dia de les eleccions a l'assemblea general, tindre llicència en vigor per este estament, a la data de la publicació d'esta resolució, i haver-la tingut també en la temporada esportiva o any esportiu anterior per qualsevol estament i circumscripció.
4. Jutges-àrbitres o jutgesses-àrbitres. Tindre complits 16 anys el dia de les eleccions a l'assemblea general, tindre llicència en vigor per este estament, a la data de la publicació d'esta resolució, i haver-la tingut també en la temporada esportiva o any esportiu anterior per qualsevol estament i circumscripció.
5. Altres estaments: Tindre llicència o inscripció en vigor a la data de la publicació d'esta resolució i haver-la tingut en la temporada esportiva o any esportiu anterior i, en el cas de ser persones físiques, ser major de 16 anys el dia de les eleccions a l'assemblea general.
10.2. En els casos en què l'estament i circumscripció de la temporada o any esportiu actual i anterior no coincidisquen, prevaldrà en qualsevol cas l'estament i la circumscripció actuals, a l'efecte de ser elector o electora i elegible.
Norma 11. Confecció, exposició i reclamacions al cens electoral
11.1. Per a la confecció del cens electoral es prendrà en consideració els censos, fitxers, dades estadístiques, registres de sancions i la resta de documentació que la federació considere necessària.
11.2. La federació confeccionarà el seu cens electoral separant-lo per circumscripcions electorals, on hauran de figurar per separat els diferents estaments federatius.
11.3. En els censos d'estaments de persones físiques haurà de figurar necessàriament el nom i cognoms de l'elector o electora, DNI o NIE i/o número de llicència federativa.
11.4. En el cens de l'estament d'entitats esportives, i junt amb el nom de cada entitat, haurà de figurar el nom i cognoms de la persona que podrà exercir el dret de vot.
11.5. En cas que la persona el nom de la qual aparega junt amb l'entitat no siga el president o presidenta de la mateixa, o este o esta decidisca que siga una altra persona qui exercisca el dret de vot el dia de les votacions, s'haurà d'acreditar, durant el període de presentació de reclamacions al cens electoral davant de la junta electoral federativa, la personalitat del president o presidenta o, si és el cas, la designació pel president o presidenta de la persona que exercirà el dret de vot, d'acord amb el que disposa la norma 16.3 d'esta resolució. En este últim supòsit, s'haurà d'adjuntar el certificat el model del qual figura com a annex I a la present resolució.
11.6. Una vegada resoltes les reclamacions al cens electoral i aprovat definitivament el mateix, no es podrà designar una altra persona que exercisca el dret de vot en nom d'eixa entitat esportiva.
11.7. S'entén per nom de l'entitat la denominació oficial recollida en el Registre d'Entitats Esportives de la Comunitat Valenciana.
11.8. Els censos s'exposaran, a més de en els llocs que fixe el reglament electoral de cada federació, en les delegacions territorials del Consell Valencià de l'Esport, síties a:
- Alacant: Centre de l'Esport, C/ Jaime Segarra, 6
- Castelló: avinguda del Mar, 23
- València: carrer Avellanas, 14
11.9. Les reclamacions al cens electoral hauran de presentar-se davant de la junta electoral federativa necessàriament per escrit, signades i amb el nom, cognoms, número de DNI o document equivalent i signatura de la persona reclamant, durant els dies previstos en el calendari electoral, en la seu oficial de la federació, en les seues delegacions o en qualssevol altres llocs que fixe el reglament electoral respectiu, ben personalment, per correu, per fax o per qualsevol altre mitjà que permeta l'òrgan decisor tindre constància de la reclamació dins dels terminis fixats en el calendari electoral.
11.10. Les reclamacions que s'hagen presentat per qualsevol mitjà dels previstos en l'apartat anterior, només s'admetran si es reben dins del termini establit en el calendari electoral per a la presentació de reclamacions.
11.11. En el mateix acte d'interposició de les reclamacions o recursos pertinents, les persones interessades hauran d'aportar les proves, al·legacions i documentació que estimen convenients perquè la junta electoral federativa corresponent o, si és el cas, el Comité Valencià de Disciplina Esportiva, puguen resoldre dins dels terminis previstos en el calendari electoral.
Norma 12. Circumscripcions electorals i nombre de membres de l'assemblea
12.1. Serà circumscripció electoral cadascuna de les províncies de la Comunitat Valenciana, sempre que hi haja en la mateixa implantació de la modalitat esportiva de què es tracte.
12.2. El nombre total de representants de l'assemblea general no podrà ser superior al fixat en els estatuts i s'establirà en el reglament electoral.
12.3. No obstant això, en les federacions esportives que existisquen menys de vint entitats esportives a tota la Comunitat Valenciana, cada una d'elles tindrà dret a tindre una persona representant en l'assemblea general. En este cas, el nombre total de membres de l'assemblea es determinarà d'acord amb els percentatges per estaments que estatutàriament estiguen establits, prenent com a referència de partida el nombre d'entitats membres de l'assemblea general.
Norma 13. Distribució de l'assemblea
13.1. La distribució del nombre total de membres de l'assemblea per estaments i circumscripcions serà la que resulte d'aplicar els percentatges estatutàriament establits al nombre de membres que efectivament estiguen federats en cada estament i circumscripció electoral, a data de la publicació d'esta resolució; és a dir, la distribució del nombre de membres de l'assemblea general, corresponent a estaments de persones físiques, es calcularà basant-se en el nombre total de persones físiques federades pel seu estament, independentment que no figuren en el cens electoral per no ser electors o electores i elegibles.
13.2. Per a la distribució del nombre de membres de l'assemblea general de la Federació de Futbol de la Comunitat Valenciana, a més del que disposa l'apartat anterior, es respectarà el percentatge per modalitats esportives establit estatutàriament.
13.3. Per a la distribució del nombre de membres de l'assemblea general de la Federació d'Esports Adaptats i Federació d'Esports per a Persones amb Discapacitat Intel·lectual, donada la seua especial idiosincràsia esportiva, caldrà ajustar-se a allò que s'ha disposat en els seus estatuts i la resta de normativa aplicable.
Norma 14. Calendari d'eleccions a l'assemblea general
El calendari electoral s'ajustarà als següents terminis mínims:
Eleccions a l'Assemblea General:
Dia 0: Convocatòria d'eleccions i publicació del reglament electoral, cens, calendari i la resta d'annexos.
Dia 1: Constitució de les juntes electorals federatives.
Dies 2 a 11: Termini d'exposició del reglament electoral, cens electoral i la resta d'annexos, així com de presentació de reclamacions al mateix davant la junta electoral federativa.
Dies 12: Resolució de reclamacions al cens electoral per la junta electoral federativa.
Dies 13 i 14: Presentació de possibles recursos davant del Comité Valencià de Disciplina Esportiva.
Dies 15, 16 i 17: Resolució de recursos pel Comité Valencià de Disciplina Esportiva.
Dies 18 a 21: Termini de presentació de candidatures per als diferents estaments de l'assemblea general. Els candidats o candidates podran sol·licitar a la junta electoral federativa la designació d'interventors o interventores fins al dia anterior a les votacions.
Dia 22: Publicació de les candidatures presentades en els llocs previstos en el reglament electoral, sorteig públic d'elecció de membres de les meses electorals i notificació a les persones interessades.
Des d'este dia i fins al 5é dia anterior al dia de la votació s'establix el termini per a sol·licitar la documentació relativa al vot per correu i inici del termini per a sol·licitar l'homologació de paperetes i sobre.
Dies 23 i 24: Presentació de reclamacions a les candidatures presentades davant de la junta electoral federativa.
Dia 25: Resolució de les reclamacions i proclamació de candidats i/o candidates per la junta electoral federativa.
Dies 26 i 27: Presentació de possibles recursos davant del Comité Valencià de Disciplina Esportiva.
Dia 28 a 30: Resolució de recursos pel Comité Valencià de Disciplina Esportiva.
Dia 31: Finalització del termini per a la sol·licitud de la documentació relativa al vot per correu.
Dia 33: Finalització del termini per a l'homologació de paperetes i sobres.
Dia 35: Finalització del termini de sol·licitud a la junta electoral federativa de les persones designades com a interventors o interventores.
Dia 36: Constitució de la mesa electoral i celebració de les votacions. El dia fixat per a estes haurà de ser, preferentment, dissabte, diumenge o festiu, i serà incompatible amb l'activitat esportiva de la federació.
Dia 37 o dia següent a la celebració d'eleccions: Publicació provisional dels resultats electorals.
Dies 38 i 39 o dos dies següents a la finalització del termini anterior: Termini de presentació de possibles reclamacions dels resultats provisionals davant de la junta electoral federativa.
Dia 40 o dia següent a la finalització del termini anterior: Resolució de reclamacions per la junta electoral federativa.
Dies 41 i 42 o dos dies següents a la finalització del termini anterior: Presentació de possibles recursos davant del Comité Valencià de Disciplina Esportiva.
Dia 43 a 45: Resolució de recursos pel Comité Valencià de Disciplina Esportiva.
Dia 46: Proclamació definitiva dels candidats electes i/o candidates electes i publicació de la composició definitiva de l'assemblea general en els llocs previstos en el reglament electoral. La junta electoral federativa remetrà al Consell Valencià de l'Esport un acta dels resultats definitius.
Norma 15. Presentació i proclamació de candidatures a membre de l'assemblea general
15.1. En els estaments de persones físiques, la presentació de candidatures a membre de l'assemblea general es realitzarà per mitjà d'un escrit signat pel candidat o candidata, dirigit a la junta electoral federativa (segons model que figura com a annex VIII) i s'entregarà o remetrà, dins del termini previst a este efecte en el reglament electoral, a la seu oficial de la federació esportiva, a les seues delegacions o a qualsevol dels llocs que fixe el reglament electoral.
En el dit escrit es farà constar la condició d'elegible per un estament i una circumscripció determinats, acompanyant-se fotocòpia del DNI o document equivalent.
15.2. En l'estament d'entitats esportives, la presentació de candidatures haurà de realitzar-se per mitjà de certificat, segons model que figura com a annex II, expedit pel secretari o secretària, amb el vistiplau del president o presidenta i el segell del club, en el qual figure, a més del nom del club candidat, el nom de la persona membre del club i major d'edat que vaja a ostentar la representació del club en l'assemblea general, en cas de ser triada.
15.3. La presentació de candidatures podrà realitzar-se personalment, per correu, per fax o per qualsevol altre mitjà que permeta tindre constància de la recepció del document dins dels terminis previstos en el calendari electoral. Les candidatures remeses per qualsevol mitjà dels citats només seran admeses si es reben dins del termini establit per a la presentació de candidatures.
15.4. La junta electoral federativa podrà efectuar les comprovacions que crega oportunes per a verificar el compliment dels requisits exigits i procedirà a la publicació de les llistes provisionals de candidats o candidates elegibles en els terminis previstos en el calendari electoral i en els llocs previstos a este efecte en el reglament electoral.
15.5. Contra les llistes provisionals de candidats o candidates elegibles podran presentar-se reclamacions per escrit, dirigides a la junta electoral federativa, en els llocs que fixe el reglament electoral, personalment o a través dels mitjans previstos en l'apartat 15.3 d'esta norma.
15.6. Les candidatures i, en general, les reclamacions en matèria electoral presentades per qualsevol dels mitjans previstos en esta resolució només seran vàlides si es reben dins del termini establit en el calendari electoral per a la presentació d'estes.
Norma 16. Requisits per a ser elector o electora
16.1. En els estaments de persones físiques (esportistes, tècnics-entrenadors o tècniques-entrenadores i jutges-àrbitres o jutgesses-àrbitres), l'exercici del dret de vot és personal i indelegable, per la qual cosa només podran ser electors o electores les persones que tinguen complits 16 anys el dia de la celebració de les eleccions i que figuren en el cens electoral de l'estament corresponent.
16.2. Les persones físiques que figuren censades en diversos estaments podran exercir el dret de vot en cada un d'ells.
16.3. En l'estament d'entitats esportives, l'exercici del dret de vot correspon a l'entitat com a persona jurídica, que l'exercirà a través del seu president o presidenta o persona designada a este efecte, que haurà de ser membre del club i major d'edat. En tot cas, el nom i cognoms han de figurar específicament en el cens electoral junt amb el nom de l'entitat.
16.4. Si la persona que exercirà el dret de vot no coincidix amb la que figura en el cens electoral, l'entitat haurà de presentar, dins del termini de presentació de reclamacions al cens que establisca el reglament electoral, la documentació que procedisca per a tramitar la corresponent rectificació i/o certificat expedit pel secretari o secretària de l'entitat amb el vistiplau del president o presidenta i segell del club, el model del qual figura com a annex I d'esta resolució.
16.5. Cada entitat només podrà presentar un certificat de designació amb constatació expressa del nom de la persona que podrà exercir el dret de vot del club, segons l'esmentat model que figura com a annex I. En cas de presentar-se més d'una, serà vàlida l'última que s'haguera presentat en termini davant de la junta electoral federativa.
Norma 17. Requisits per a ser elegible
17.1. En els estaments de persones físiques podran ser candidats o candidates a membres de l'assemblea general les persones que complisquen els requisits següents:
a) Ser major d'edat el dia de la celebració de les eleccions.
b) Estar en ple ús dels drets civils.
c) No tindre inhabilitació per a l'exercici de càrrec públic per sentència judicial ferma, o per a càrrec esportiu per resolució ferma dictada per un òrgan disciplinari en l'exercici de les seues competències.
d) Posseir llicència federativa en vigor i figurar en el cens electoral per l'estament pel qual presenta candidatura.
17.2. En l'estament d'entitats esportives, podran ser candidats o candidates a membres de l'assemblea general les entitats esportives que figuren en el cens electoral i que presenten la seua candidatura davant de la junta electoral federativa, en els terminis i forma establits en la present resolució, segons el model establit en l'annex II.
17.3. Les persones físiques designades per les entitats esportives perquè puguen ostentar la seua representació en l'assemblea general hauran de ser membres del club i reunir també els requisits establits en els apartats a), b) i c) de l'apartat 17.1 d'esta norma, així com qualsevol altre establit estatutàriament.
17.4. Els requisits exigits per a ser membres de l'assemblea general hauran de complir-se durant tot el mandat de l'assemblea general. En cas d'incomplir algun dels requisits exigits en els apartats 17.1 i 17.3 d'esta norma durant este període, serà requerit formalment per la federació perquè l'esmene en el termini de deu dies hàbils.
En cas de no esmenar perdrà la condició d'assembleista, prèvia resolució de la junta electoral federativa, que serà recurrible davant del Comité Valencià de Disciplina Esportiva, en el termini de quinze dies hàbils.
17.5. En el cas que algun candidat o candidata reunira els requisits per a presentar-se com a tal per diferents estaments, només podrà presentar la seua candidatura per un d'ells.
Norma 18. Interventors o interventores
18.1. Els candidats o candidates podran designar interventors o interventores en les meses electorals, havent de sol·licitar-ho per escrit a la junta electoral federativa des del dia de presentació de la candidatura fins al dia anterior al de la votació.
La condició de candidat o candidata serà incompatible amb el càrrec d'interventor o interventora.
18.2. La junta electoral federativa acreditarà per escrit la condició d'interventor o interventora prèvia comprovació de la seua inscripció com a elector o electora en la circumscripció corresponent, segons el model d'annex IX.
18.3. Els interventors o interventores podran estar presents en la seu i delegacions federatives corresponents durant els dies del termini reglamentari per a la sol·licitud personal del vot per correu i podran signar l'acta diària de sol·licituds.
18.4. Els interventors o interventores podran assistir a la mesa electoral, participar en les deliberacions amb veu però sense vot i examinar les llistes del cens electoral per a comprovar el dret de vot de l'elector o electora i la seua identitat, i concloses les votacions, signaran l'acta de la sessió.
18.5. La mesa electoral i l'empleat federatiu o empleada federativa, en el cas del vot per correu, comprovaran la identitat dels interventors o interventores amb l'acreditació emesa per la junta electoral federativa.
Norma 19. Composició de les meses electorals
19.1. En cada circumscripció electoral es constituirà una mesa electoral per a l'elecció dels membres de l'assemblea pels diferents estaments, que estarà ubicada en els llocs que s'indique en el reglament electoral de la federació. És a dir, hi haurà una mesa electoral per cada circumscripció i una urna per cada estament.
19.2. La junta electoral federativa designarà la composició de les meses electorals de cada circumscripció, en les quals hauran d'estar representats, si és possible, els diferents estaments i, en tot cas, amb un mínim de tres membres.
19.3. La designació dels membres de les meses electorals es realitzarà en el dia assenyalat en el calendari electoral, per mitjà de sorteig públic entre les persones que figuren en el cens electoral, que siguen majors de 18 anys i no tinguen la condició de candidats o candidates. La designació haurà de notificar-se a les persones interessades amb almenys sis dies d'antelació a la data de celebració de les votacions.
19.4. En el mateix sorteig hauran de designar-se cinc suplents per cada component de la mesa.
19.5. El membre de major edat de les persones triades per sorteig se li designarà com a president o presidenta de la mesa electoral i el més jove com a secretari o secretària, sent els altres vocals. En cas d'impossibilitat d'assistència, hauran de comunicar-ho a la junta electoral federativa amb almenys 48 hores d'antelació a l'inici de les votacions.
19.6. No podran ser membres de les meses electorals els candidats o candidates a assembleistes, els membres de la junta electoral federativa, ni els interventors o interventores dels candidats o candidates.
Norma 20. Competències de les meses electorals
20.1. Són competències de la mesa electoral:
a) Comprovar la identitat dels votants.
b) Arreplegar la papereta de vot i depositar-la en l'urna.
c) Procedir al recompte de vots.
d) Prendre acta de la sessió, on constaran els vots emesos, els resultats, i les incidències i reclamacions si les haguera, fent constar el nombre de vots obtinguts per cada candidat o candidata.
20.2. L'acta de la sessió serà subscrita per tots els membres de la mesa electoral, així com pels interventors o interventores, si els hi haguera, remetent-se posteriorment a la junta electoral federativa.
Norma 21. Constitució de les meses electorals
21.1. Les meses es constituiran amb almenys tres membres, i com a mínim, amb una hora d'antelació al començament de les votacions. El president o presidenta, el secretari o secretària, els vocals i els interventors o interventores, en el cas que hi haguera, signaran l'acta de constitució de la mesa electoral. L'acta haurà d'indicar necessàriament amb quines persones queda constituïda i els càrrecs que ostenten.
21.2. En el cas de no poder constituir-se la mesa per la falta d'algun membre, es constituirà amb l'elector o electora, o electors o electores que es troben presents, que reunisquen els requisits de la norma 19.3 i accepten la comesa.
21.3. Estesa l'acta de constitució de la mesa, s'iniciarà la votació a l'hora fixada per a l'inici d'esta i continuarà sense interrupcions fins a l'hora de finalització fixada en el calendari electoral, llevat que abans d'eixa hora haguera votat tot el cens en la seua integritat. La mesa haurà de comptar en tot moment amb almenys la presència de dos dels seus membres i romandrà oberta durant el temps fixat en el calendari electoral, que en cap cas podrà ser inferior a quatre hores.
21.4. En el cas que hi haguera vots per correu, la junta electoral federativa remetrà a la mesa electoral els sobres rebuts i l'acta a què es referix la norma 28.15.
Norma 22. Funcionament de les meses electorals
22.1. La comissió gestora de les federacions posarà a disposició de les meses electorals les urnes necessàries per a dur a terme amb la màxima transparència el depòsit de les paperetes de vot el dia de les eleccions. Les urnes hauran de ser de material compacte, cartó, vidre o un altre material resistent, preferentment transparent, havent d'estar en el moment de les votacions tancades i precintades.
22.2. En cada circumscripció electoral haurà d'existir una urna diferent per a cadascun dels estaments elegibles i, en el cas de la Federació de Futbol de la Comunitat Valenciana, també per a cada modalitat esportiva.
22.3. Arribada l'hora oficial d'inici de les votacions, el president o presidenta ho anunciarà amb les paraules «Comença la votació» i es seguirà el procediment següent:
1) El secretari o secretària procedirà a comprovar la identitat de les persones votants per mitjà de DNI, NIE, passaport o permís de conduir en el qual aparega la fotografia de l'elector o electora.
2) El vocal o vocals comprovaran per l'examen del cens electoral el dret a votar de l'elector o electora, així com la seua identitat, que es justificarà d'acord amb el que preveu el paràgraf anterior.
3) A continuació l'elector o electora entregarà per la seua pròpia mà al president o presidenta el sobre de votació tancat, qui, sense ocultar-los a la vista del públic, dirà en veu alta el nom de l'elector o electora i depositarà el sobre en l'urna corresponent.
4) Els vocals i, si és el cas, els interventors o interventores que ho desitgen, hauran d'anotar, cadascun en una llista numerada, el nom i cognoms de les persones votants, per l'orde en què emeten el seu vot.
5) Arribada l'hora de finalització de la votació, el president o presidenta comunicarà en veu alta que va a concloure's la votació.
6) Acabada la votació presencial, el secretari o secretària llegirà l'acta dels vots rebuts per correu, declarant-se nuls els vots per correu emesos pels electors o electores que hagueren votat presencialment, considerant-se vàlid el vot emés per este últim procediment, que tindrà preferència sobre el vot per correu.
7) Posteriorment, el secretari o secretària procedirà a l'obertura dels sobres de vot per correu declarats vàlids, segons l'apartat anterior.
8) El president o presidenta procedirà a introduir en l'urna els sobres que continguen les paperetes de vot remeses per correu, verificant-se per la mesa que l'elector o electora es troba inscrit o inscrita en el cens i la resta de requisits.
9) A continuació votaran els membres de la mesa electoral.
10) Acabada la votació, els vocals i, si és el cas, els interventors o interventores, signaran les llistes numerades de votants, en el marge de tots els fulls, i immediatament davall del nom de la persona que haja votat en últim lloc.
Norma 23. Escrutini en les meses electorals
Acabada la votació, començarà tot seguit l'escrutini, amb subjecció al procediment següent:
1. L'escrutini és públic i no es suspendrà excepte causes de força major. El president o presidenta de la mesa ordenarà l'expulsió del local de les persones que pertorben o entorpisquen el desenvolupament de les votacions.
2. Per a realitzar l'escrutini, el president o presidenta extraurà un a un els sobres de l'urna corresponent i llegirà en veu alta el nom dels candidats o candidates votats. El president o presidenta exhibirà cada papereta una vegada llegida als vocals.
3. Serà nul, però vàlid a l'efecte de recompte, el vot emés en sobre o papereta diferent del model oficial o homologat d'acord amb la norma 24, així com l'emés en papereta trencada o esmenada, sense sobre o en sobre que continga més d'una papereta de diferents candidatures. També serà nul el vot emés en papereta on es ressenyen més candidats o candidates que els corresponents a la modalitat, circumscripció i estament de què es tracte.
4. Si el sobre conté més d'una papereta amb els mateixos candidats o candidates, es computarà com un sol vot vàlid.
5. Es considera vot en blanc, però vàlid, el sobre que no continga papereta o si no conté indicació a favor de cap dels candidats o candidates.
6. Seran nuls, i no vàlids a l'efecte de recompte, els vots rebuts per correu d'electors o electores que hagen votat presencialment.
7. A continuació, el president o presidenta preguntarà si hi ha alguna protesta respecte a l'escrutini, i no havent-hi cap o després de resoldre les que hi haguera, anunciarà el resultat de l'escrutini, especificant en l'acta corresponent el nombre d'electors o electores censats, nombre de votants, nombre de vots nuls (només els de l'apartat 3 d'esta norma), nombre de vots en blanc i nombre de vots obtinguts per cadascun dels candidats i/o candidates presentats.
8. Així mateix, la mesa electoral consignarà sumàriament en l'acta les reclamacions i protestes formulades si és el cas pels candidats o candidates, interventors o interventores, i pels electors o electores sobre les votacions i l'escrutini, així com les resolucions motivades de la mesa sobre estes i sobre qualsevol altre incident produït.
9. Les paperetes extretes de les urnes es destruiran en presència de les persones concurrents, a excepció d'aquelles a les quals se'ls haguera negat validesa o que hagueren sigut objecte d'alguna reclamació, les quals s'uniran a l'acta i s'arxivaran amb esta, una vegada rubricades pels membres de la mesa.
10. Concloses les operacions anteriors, el president o presidenta, el secretari o secretària, el vocal o la vocal i, si és el cas, els interventors o interventores, signaran l'acta de la sessió.
11. Tots els candidats o candidates i interventors o interventores tindran dret a obtindre una còpia de l'acta.
Norma 24. Documentació electoral
24.1. La comissió gestora de la federació posarà a disposició de les meses electorals i de la junta electoral federativa els mitjans personals i materials necessaris per a l'exercici de les seues funcions.
24.2. En les eleccions a membres de l'assemblea general s'utilitzaran paperetes i sobres de votació d'acord amb el model oficial que s'acompanya com a annex III d'esta resolució, o, si és el cas, les que homologue la junta electoral federativa.
24.3. Les paperetes destinades a l'elecció de membres de l'assemblea general hauran de contindre el nom de la federació i l'estament corresponent, així com els espais suficients que permeten a l'elector o electora votar, com a màxim, a tants candidats o candidates del seu respectiu estament com corresponguen triar a la seua circumscripció electoral i, en el cas de la Federació de Futbol de la Comunitat Valenciana, modalitat esportiva.
En les paperetes podran figurar els noms i cognoms dels candidats o candidates de manera impresa o a mà, indistintament.
24.4. Els candidats o candidates que concórreguen a les eleccions podran confeccionar-se les paperetes i sobres de votació, que hauran d'ajustar-se al model oficial, havent de sol·licitar la seua homologació a la junta electoral federativa fins al tercer dia anterior al de la votació.
24.5. Si s'hagueren interposat recursos contra la proclamació de candidats o candidates, l'homologació de paperetes en eixa circumscripció i estament es posposarà fins a la resolució ferma dels recursos.
Norma 25. Sistema de votacions per a elecció de l'assemblea general
25.1. En les eleccions a tots els estaments el vot ha de ser lliure, igual, directe i secret.
25.2. Cada elector o electora podrà votar com a màxim a tants candidats o candidates del seu respectiu estament com corresponga triar a la seua circumscripció electoral i, en el cas de la Federació de Futbol de la Comunitat Valenciana, modalitat esportiva.
25.3. Seran triats membres de l'assemblea els candidats o candidates que obtinguen major quantitat de vots fins a cobrir el nombre total de representants elegibles.
25.4. Quan el nombre de candidats o candidates presentats per un estament determinat siga igual o inferior al nombre de membres que corresponen pel dit estament i circumscripció electoral, no es celebraran les eleccions en el dit estament, considerant-se els candidats o candidates ja proclamats com a membres de l'assemblea.
Norma 26. Empats en les votacions
En cas d'empat a vots entre dos o més candidats o candidates a membres de l'assemblea, la junta electoral federativa resoldrà entre ells o elles per orde preferent d'antiguitat en la federació. A estos efectes, l'antiguitat es computarà de la manera següent:
a) En els estaments de persones físiques caldrà ajustar-se al còmput total de temps de possessió de llicència federativa en l'estament corresponent.
b) En el cas d'entitats esportives, al còmput total de temps d'adscripció de l'entitat a la federació corresponent.
Si persistix l'empat es desfarà per sorteig.
Norma 27. Vacants en l'assemblea general
27.1. Els candidats o candidates que no hagueren resultat triats membres de l'assemblea se'ls considerarà suplents, per orde de nombre de vots, per a cobrir eventuals baixes en el seu respectiu estament, circumscripció i, en el cas de la Federació de Futbol de la Comunitat Valenciana, modalitat esportiva. La junta electoral federativa elaborarà la relació de suplents que s'ordenarà segons el nombre de vots obtinguts per cada un d'ells o elles.
27.2. En l'estament d'entitats esportives, quan la persona física que va resultar designada com a representant de l'entitat triada muira, renuncie o deixe de complir els requisits de la norma 17.3, l'entitat esportiva podrà designar una altra persona que la represente en l'assemblea general pel temps que reste de mandat en l'assemblea, la qual haurà de complir els requisits de l'esmentada norma.
27.3. Quan l'entitat esportiva deixe de complir els requisits de la norma 10 de la present resolució, la federació requerirà a l'entitat perquè esmene els requisits incomplits en el termini de deu dies. Transcorregut el dit termini, sense que l'entitat els haja esmenat, la federació ho comunicarà a la junta electoral federativa perquè la done de baixa del seu estament, sent substituïda per l'entitat que figure com a primera suplent. En tot cas, l'entitat podrà recórrer dita baixa davant del Comité Valencià de Disciplina Esportiva en el termini de quinze dies.
27.4. En els estaments de persones físiques, si un membre electe de l'assemblea general perdera la seua condició d'assembleista, causarà baixa en la mateixa, substituint-lo amb caràcter automàtic el primer candidat o primera candidata de la llista de suplents, prèvia tramitació del procediment establit en els dos apartats anteriors. Tot això, de conformitat amb el que disposa la norma 17.4 d'esta resolució.
27.5. La cobertura de vacants en l'assemblea general serà comunicada al Consell Valencià de l'Esport en el termini d'un mes des de la resolució de cobertura de la vacant per la junta electoral federativa, explicant els motius de les substitucions.
Norma 28. Vot per correu
28.1. Aquells electors o electores que ho desitgen o que prevegen que en la data de la votació no podran exercir el seu dret de vot personalment, podran sol·licitar fer-ho per correu.
28.2. Per a poder exercir la modalitat de vot per correu, l'elector o electora haurà de sol·licitar personalment a la junta electoral federativa, dins del termini previst a este efecte en el calendari electoral, un certificat d'inscripció en el cens electoral (segons model annex X), acompanyant a la sol·licitud una fotocòpia del seu DNI, NIE, passaport o permís de conduir.
28.3. En el cas d'entitats esportives, la persona física legitimada per a exercir el dret de vot en nom de l'entitat podrà utilitzar el mecanisme del vot per correu d'acord amb el procediment regulat en esta norma (annex V). A este efecte, la persona física designada haurà de figurar en el cens electoral junt amb el nom de l'entitat i no se li exigirà novament el certificat de designació com a representant de l'entitat.
28.4. La sol·licitud de certificat d'inscripció en el cens haurà de realitzar-se personalment, per a la qual cosa, la persona interessada haurà de presentar-se en la seu de la federació o de la delegació federativa corresponent a la seua circumscripció electoral i exhibir el seu DNI, NIE, passaport o permís de conduir, originals, davant de la junta electoral federativa o, si no n'hi ha, davant de l'empleat federatiu o empleada federativa que s'encarregue de rebre-les, qui comprovarà la coincidència de la signatura (en cap cas s'admetrà fotocòpia dels dits documents). Per a això, la persona sol·licitant haurà de signar en un llistat de sol·licituds que la junta electoral federativa habilitarà a este efecte diàriament i en la sol·licitud haurà de figurar, escrit a mà, el seu nom, número de document i signatura.
28.5. El nomenament de l'empleat federatiu o empleada federativa a què es referix l'apartat anterior es realitzarà per la junta electoral federativa i serà la persona responsable davant d'ella de la tramitació de la documentació relativa al vot per correu, havent de custodiar tota la documentació fins a la seua entrega a la junta electoral federativa, que la conservarà fins a la finalització de les eleccions a l'efecte de possibles impugnacions. De les actuacions que l'empleat federatiu o empleada federativa duga a terme donarà compte a la junta electoral federativa cada dos dies hàbils com a mínim.
28.6. L'empleat federatiu o empleada federativa donarà a la persona interessada una còpia de la sol·licitud o justificant que acredite la presentació, amb registre d'entrada en la federació.
28.7. L'empleat federatiu o empleada federativa entregarà a la persona interessada la documentació del vot per correu, personalment o remetent-la per correu, segons haja triat la persona interessada en la seua sol·licitud.
28.8. En cas de malaltia o impossibilitat que no permeta la presentació personal de la sol·licitud, també podrà realitzar-se per mitjà de representant, que la dirigirà a la junta electoral federativa junt amb l'escriptura pública de poder atorgada davant de notari o notària o cònsol, incorporant el certificat mèdic oficial acreditatiu de la malaltia o la causa de la impossibilitat. Els dits documents quedaran en poder de la junta electoral federativa.
28.9. L'escriptura pública de poder haurà d'estendre's individualment en relació amb cada elector o electora, sense que en la mateixa puga incloure's a diversos electors o electores ni una mateixa persona representar a més d'un elector o electora. La junta electoral federativa comprovarà la concurrència d'estes circumstàncies.
28.10. La junta electoral federativa només atendrà les sol·licituds de vot per correu que s'hagen rebut fins al quint dia anterior al de la votació.
28.11. La junta electoral federativa comprovarà si la persona sol·licitant es troba inclosa en el cens, i en este cas expedirà el certificat d'inscripció d'acord amb els models que figuren com a annex IV i annex V de la present resolució, que s'entregarà o remetrà a la persona interessada junt amb la documentació electoral.
28.12. La junta electoral federativa i els interventors o interventores, en el cas que hi haguera, signaran l'acta o llistat diari de sol·licituds de vot per correu, on constaran tots aquells electors o electores que personalment, o amb poder notarial, compareguen davant de la junta electoral federativa, o l'empleat federatiu o empleada federativa.
28.13. La documentació electoral per al vot per correu es compondrà de:
a) El sobre de votació segons model oficial, on l'elector o electora introduirà la papereta amb els noms triats i després el tancarà.
b) Un sobre més gran, dirigit a la junta electoral federativa per a la seua custòdia i entrega a la mesa electoral, en el qual l'elector o electora introduirà el sobre de votació abans citat, una fotocòpia del seu document nacional d'identitat i el certificat d'inscripció en el cens.
Este sobre gran, amb tota la documentació, anirà tancat per a la seua obertura per la mesa electoral i portarà en el dors el nom i cognoms de la persona votant, la seua signatura, circumscripció electoral, estament i, en el cas de la Federació de Futbol de la Comunitat Valenciana, modalitat esportiva, i haurà de ser remés per correu certificat a través del servici públic de correus i telègrafs o empresa privada de missatgeria, on quede constància del seu enviament a la junta electoral federativa per a la seua custòdia.
28.14. El termini màxim d'admissió dels sobres grans per la junta electoral federativa serà fins a les vint hores del dia anterior al de les votacions. Els sobres que es reben després del termini previst seran destruïts per la junta electoral federativa sense obrir-los.
28.15. Una vegada finalitzat el termini d'admissió de vots per correu, la junta electoral federativa remetrà un exemplar de l'acta amb signatures originals, junt amb els sobres grans, a les diferents meses electorals, pel mitjà que amb les garanties suficients estime més apropiat perquè obre en poder d'estes durant l'horari de votació i, com a màxim, abans del tancament de les urnes.
L'acta haurà d'indicar el nombre de vots rebuts, nom i cognoms dels mateixos, circumscripció electoral i estament, i es faran constar les incidències observades en els sobres rebuts.
28.16. Si existira duplicitat de vots per correu rebuts pel mateix elector o electora per a un mateix estament, es farà constar expressament en l'acta que la junta electoral federativa ha de remetre a la mesa electoral.
Només si l'elector o electora no ha votat abans presencialment, en l'acte d'escrutini dels vots per correu, la mesa electoral procedirà a l'obertura dels sobres repetits i introduirà en l'urna corresponent el vot que porte en el sobre gran el certificat original emés per la junta electoral federativa d'inscripció en el cens.
Norma 29. Reclamacions als resultats de les votacions
29.1. Contra la llista provisional de candidats i/o candidates electes podran presentar-se reclamacions per escrit, dirigides a la junta electoral federativa, que es presentaran en els llocs previstos en el reglament electoral, personalment, per correu, per telegrama, per fax o per qualsevol altre mitjà que permeta a la junta electoral federativa tindre constància de la reclamació presentada dins del termini fixat en el calendari electoral per a la presentació de reclamacions. Les reclamacions remeses pels mitjans anteriorment citats només s'admetran si es reben dins del termini establit en el calendari electoral per a la presentació de reclamacions.
29.2. Les reclamacions i protestes només podran referir-se a incidències indicades en les actes de la sessió de les meses electorals.
29.3. La junta electoral federativa resoldrà les reclamacions en els terminis previstos en el calendari electoral i farà publicar la llista definitiva dels candidats o candidates electes.
29.4. Els acords que adopte la junta electoral federativa seran recurribles davant del Comité Valencià de Disciplina Esportiva en els terminis previstos en el calendari electoral.
ELECCIONS A PRESIDENT O PRESIDENTA
Norma 30. Calendari electoral
30.1. Proclamats definitivament els resultats de les eleccions a l'assemblea general, la comissió gestora convocarà l'assemblea general acabada de triar per a l'elecció de president o presidenta de la federació, d'acord amb el calendari prefixat en el reglament electoral, que s'ajustarà als següents terminis mínims:
Dia 1. Convocatòria d'eleccions a president o presidenta, en la qual haurà d'especificar-se lloc, dia i hora de la celebració de l'assemblea.
Dies 2 a 5. Presentació de candidatures a president o presidenta.
Dia 6. Proclamació per la junta electoral federativa de les candidatures presentades.
Dies 7 i 8. Presentació de possibles reclamacions a les candidatures proclamades davant de la junta electoral federativa.
Dia 9. Resolució, si és el cas, per la junta electoral federativa de les reclamacions presentades.
Dies 10 i 11. Presentació de possibles recursos davant del Comité Valencià de Disciplina Esportiva.
Dia 12 i 13. Resolució, si és el cas, dels recursos pel Comité Valencià de Disciplina Esportiva.
Dies 18 a 20. Dins d'este termini, es fixarà el dia per a la celebració de la votació per a l'elecció de president o presidenta per l'assemblea general, havent de ser, preferentment, dissabte, diumenge o festiu el dia fixat per a la mateixa i compatible, si és el cas, amb l'activitat esportiva de la federació.
Proclamació provisional dels resultats per la mesa electoral al final de la votació, i publicació dels resultats en els llocs previstos en el reglament electoral.
Dies 21 i 22 o dos dies següents al de celebració de les eleccions. Presentació de possibles reclamacions davant de la junta electoral federativa.
Dia 23 o següent al de finalització del termini anterior. Resolució d'impugnacions i proclamació de resultats per la junta electoral federativa.
Dies 24 i 25 o dos dies següents al de finalització del termini anterior. Presentació de possibles recursos davant del Comité Valencià de Disciplina Esportiva.
Dia 26 i 27 o dos dies següents al de finalització del termini anterior. Resolució, si és el cas, dels recursos pel Comité Valencià de Disciplina Esportiva.
Dia 28 o següent al de finalització del termini anterior. Proclamació definitiva del president o presidenta.
30.2. La convocatòria d'eleccions serà notificada a cada un dels membres electes de l'assemblea general i s'anunciarà en el tauler d'anuncis de la federació, en la pàgina web d'esta i en la del Consell Valencià de l'Esport i en els altres llocs previstos en el reglament electoral de cada federació.
A més, la convocatòria podrà fer-se per correu electrònic si les persones interessades hagueren donat la seua autorització per a rebre-la per esta via.
Norma 31. Cens electoral per a l'elecció de president o presidenta
El cens electoral per a l'elecció del president o presidenta estarà integrat per tots els membres electes de l'assemblea general que hagen sigut proclamats com a tals per la junta electoral federativa o, si és el cas, pel Comité Valencià de Disciplina Esportiva.
Norma 32. Requisits per a ser elector o electora i elegible
32.1. Són electors o electores tots els membres integrants de l'assemblea general.
32.2. Són elegibles, els que tenint la condició d'electors o electores, presenten la seua candidatura en la forma i terminis establits en el reglament electoral corresponent.
Norma 33. Presentació i proclamació de candidatures
33.1. La presentació de candidatures per a president o presidenta de la federació es farà en la seu oficial de la federació autonòmica, en les seues delegacions o en qualssevol altres llocs que fixe el reglament electoral, per mitjà d'un escrit dirigit a la junta electoral federativa, on es farà constar la condició de membre de ple dret de l'assemblea i la seua candidatura. La candidatura anirà signada pel candidat o candidata, acompanyada de la signatura d'un 10% dels membres de dret de l'assemblea, sense el requisit de la qual no podrà ser proclamada.
En el cas que el 10% resulte una xifra amb decimals, el nombre de signatures necessari s'arredonirà a l'alça.
33.2. Si algun membre de la comissió gestora presentara la seua candidatura a la presidència, deurà, prèvia o simultàniament, abandonar l'esmentada comissió gestora.
33.3. Finalitzat el termini de presentació de candidatures, la junta electoral federativa exposarà la llista provisional de candidats i/o candidates a president o presidenta, podent-se presentar impugnacions en els terminis previstos en el calendari electoral, que seran resoltes per la junta electoral federativa, la qual procedirà a la publicació de la llista definitiva de candidats i/o candidates a la presidència de la federació.
33.4. Contra les resolucions de la junta electoral federativa podrà interposar-se recurs davant del Comité Valencià de Disciplina Esportiva en els terminis i forma que preveja el calendari electoral corresponent.
Norma 34. Mesa electoral
34.1. En l'elecció del president o presidenta, la mesa electoral estarà integrada pel membre de major edat present de cada un dels estaments representats, que no ostente la condició de candidat o candidata.
34.2. Serà president o presidenta de la mesa el de major edat d'ells, el vot del qual serà decisori en cas d'empat per a la presa d'acords de la mesa electoral, i secretari o secretària el de menor edat.
Norma 35. Sistema de votacions per a l'elecció de president o presidenta
35.1. En el dia i hora fixats en la convocatòria es constituirà l'assemblea, en primera o en segona convocatòria, procedint-se així:
1) Començada la sessió, el president o presidenta de la mesa procedirà a la presentació dels candidats i/o candidates.
2) Amb caràcter previ a la votació, cada un dels candidats o candidates exposarà el seu programa davant de l'assemblea, durant un temps màxim prèviament acordat per la mesa electoral, prèvia consulta amb tots els candidats i/o candidates, i que serà igual per a tots ells i/o elles.
3) A continuació es procedirà a la votació.
4) Recompte dels vots.
35.2. En les eleccions a president o presidenta, la junta electoral federativa determinarà el model de papereta, en la qual cada membre de l'assemblea general només podrà votar a un dels candidats o candidates, assenyalant amb una creu al marge el nom del candidat triat o candidata triada.
35.3. Es triarà com a president o presidenta de la federació el candidat o candidata que obtinga el vot de la majoria absoluta dels membres presents en l'assemblea, que s'establix en la meitat més un dels vots emesos.
35.4. Si cap candidat o candidata obtinguera la majoria exigida en la primera votació, es repetirà novament la mateixa per a triar entre els dos candidats o candidates que més vots hagen aconseguit, resultant triat o triada qui obtinga la majoria d'estos.
35.5. En el cas que existisca empat a vots entre candidats o candidates, que impedisquen l'aplicació del que disposa el paràgraf anterior, es procedirà a quantes votacions prèvies i específiques siguen necessàries per a dirimir l'empat entre estos, procedint-se a continuació a la votació final entre els dos candidats o candidates majoritaris.
35.6. En cas d'empat entre els dos candidats o candidates majoritaris, es suspendrà la sessió per un temps no inferior a 15 minuts ni superior a 30, celebrant-se una última votació, també per majoria simple. Si persistix l'empat, la mesa electoral durà a terme un sorteig entre els candidats o candidates afectats, que decidirà qui serà el president o presidenta.
35.7. Conclosa l'elecció, es prendrà acta del resultat, que serà remesa a la junta electoral federativa.
35.8. En el cas que només existisca un candidat o candidata, no es celebrarà la corresponent votació, limitant-se el candidat o candidata a exposar el seu programa davant de l'assemblea per a la seua proclamació posterior com a president o presidenta.
35.9. Transcorreguts els terminis de presentació de possibles recursos davant de la junta electoral federativa i davant del Comité Valencià de Disciplina Esportiva, i resolts estos, la junta electoral federativa comunicarà els resultats al Consell Valencià de l'Esport en el termini màxim de dos dies hàbils.
Norma 36. Vot per correu i delegació de vot
En les eleccions a president o presidenta de la federació no s'admetrà el vot per correu, ni la delegació de vot, havent de realitzar-se personalment, prèvia identificació amb el DNI, NIE, passaport o permís de conduir, originals.
Norma 37. Proclamació del president o presidenta
37.1. Concloses les eleccions i una vegada s'haja proclamat definitivament el nou president o la nova presidenta de la federació, el president o presidenta que cessa haurà de posar a disposició del seu successor o successora, en el termini màxim de 5 dies hàbils, a comptar de la proclamació definitiva, tota la documentació relativa a la seua federació, prenent-se acta de la documentació entregada, que haurà de ser signada pel president o presidenta entrant i el president o presidenta ixent, remetent-se còpia de la mateixa al Consell Valencià de l'Esport.
37.2. La documentació que s'ha d'entregar constarà, com a mínim, dels comptes anuals dels últims quatre anys, els contractes de qualsevol tipus subscrits per la federació en els últims quatre anys, la relació de comptes bancaris i extractes d'estos i les actes de la federació.
37.3. Després de la seua proclamació definitiva, el president o presidenta haurà de designar la seua junta directiva en el termini màxim de deu dies hàbils, havent de comunicar la seua composició al Consell Valencià de l'Esport en el termini de tres dies. En la composició de la junta directiva haurà d'haver-hi almenys un vicepresident adjunt o vicepresidenta adjunta a la presidència, que nomenarà el president o presidenta d'entre els membres de l'assemblea general i que serà qui substituïsca el president o presidenta en els casos de vacant, absència o malaltia.
37.4. Una vegada s'haja proclamat, el president o presidenta tindrà la condició de membre nat de l'assemblea general durant el període del seu mandat en el cas que perdera la seua condició de president o presidenta de club al passar a ser president o presidenta de la federació, donada la incompatibilitat d'ambdós càrrecs. En este cas, el president o presidenta de la federació passarà a ser la persona representant del club, sense ser el seu president o presidenta, de manera que el club no podrà nomenar una altra persona representant en l'assemblea general.
Norma 38. Falta de candidatures
En el supòsit de no presentar-se cap candidatura, la junta electoral federativa tornarà a obrir un nou termini de presentació de candidatures. Si tampoc es presenten candidatures en el segon termini, la junta electoral federativa comunicarà la dita situació al Consell Valencià de l'Esport, que adoptarà les mesures que crega oportunes.
Norma 39. Intervenció excepcional del Consell Valencià de l'Esport
Si en alguna federació no es complira algun dels tràmits o terminis previstos en la present resolució, el Consell Valencià de l'Esport podrà procedir al nomenament de la comissió gestora, mesa electoral o junta electoral federativa, i aprovar excepcionalment canvis en algun dels criteris continguts en la present resolució, quan s'aprecie la impossibilitat o greu dificultat en el seu compliment, d'ofici o a sol·licitud fundada d'alguna federació esportiva.
Norma 40. Termini de reclamacions
El termini de presentació i recepció de les reclamacions és únic, de manera que totes les reclamacions que es formulen en matèria electoral, tant davant de les juntes electorals federatives com davant del Comité Valencià de Disciplina Esportiva, només seran vàlides si es reben per l'òrgan decisor corresponent dins del termini establit en el calendari electoral per a la presentació d'estes.
Norma 41. Legislació supletòria
41.1. En defecte del que establix esta resolució i en els reglaments electorals, seran aplicables els principis i normes contingudes en la Llei 30/1992 (BOE de 27.11.1992), de Règim Jurídic de les Administracions Públiques i del Procediment Administratiu Comú, modificada per la Llei 4/1999 (BOE de 14.01.1999).
41.2. En matèria electoral, seran aplicables els principis i normes que es contenen en la legislació electoral general.
Norma 42. Protecció de dades de caràcter personal
Queda prohibida qualsevol informació particularitzada sobre les dades contingudes en el cens electoral.
En tot cas, serà aplicable el que preveu la Llei Orgànica 15/1999, de 13 de desembre, de Protecció de Dades de Caràcter Personal.
El tractament i exposició pública de dades contingudes en el cens electoral tindrà per exclusiva finalitat garantir l'exercici per les persones electores del seu dret de sufragi, no sent possible la seua utilització ni cessió per a cap finalitat diferent d'aquella.
DISPOSICIONS FINALS
La present resolució produirà efectes l'endemà de la seua publicació en el Diari Oficial de la Comunitat Valenciana.
València, 24 de maig de 2010.- El director general de l'Esport i director del Consell Valencià de l'Esport: Mateo Castellá Bonet.